
A méz színminősítése és műszeres mérési lehetőségeinek módszertani fejlesztése

A méz érzékszervi tulajdonságai közül az első, amivel találkozik a fogyasztó a színe, amit számos tényező befolyásol. A fajtamézek színükben is különböznek, de ezek is eltérhetnek, ha más-más helyről származnak. A mézkinyerés egyes folyamatai, illetve tárolás körülményei, ideje is hatással bírnak rá.
A méz színét szubjektív vagy szubjektivitással terhelt módszerekkel mérik. Azért, hogy a színmérési lehetőségeket bővítsük és objektív képet kaphassunk a méz színéről, Lovibond műszerrel színkategóriákat határoztunk meg és ehhez kapcsoltan hasonlítottuk össze a fenti módszerrel a Minolta Chromameter és az érzékszervi vizsgálat eredményeit.
Célunk volt megvizsgálni a fogyasztók mézzel kapcsolatos ismereteit és szokásait. Ezen felül az érzékszervi színminősítés eredményeit összehasonlítani a Lovibond műszer által kapott eredményekkel, továbbá a Lovibond műszer, illetve a Pfund-skála használatával kapott eredmények megegyeznek-e a Minolta műszer használatával kapott adatokkal. Majd a Minolta műszeres vizsgálat során eldönteni, hogy a fehér vagy a fekete háttér az ideálisabb.
Lovibond műszerrel vizsgáltuk meg a 21 mézminta színét. Ezen eredményekhez párosítani lehet a Pfund-skálát, illetve ezekhez a színkategóriákat.
Minolta Chromameter CR400-at használtuk L*a*b* értékek meghatározására.
Fehér háttér alkalmazásakor a hársméz (1) kivételével az eredmények tükrözték a Lovibond színkategóriákba sorolást. Fekete háttér esetén a színkategóriák nem követik egymást olyan egységesen, mint a fehér háttér alkalmazásakor, továbbá az árnyalat (b*/a*) meghatározásakor sem.
Kiszámoltuk a ΔE* értéket fehér és fekete háttérnél mért eredményekből. A fehérnél dominánsan csak nagy eltérések mutatkoztak, de az adott Lovibond kategóriájú mézek között kisebb az eltérés. A fekete háttérnél eltérések egész skálájával találkozhattunk, de a fehér háttérhez képest ritkábban tapasztaltuk kategórián belüli kisebb eltérést.
Megállapíthattuk, hogy a fogyasztók számára fontos a méz színe és többségük tisztában van a szín és ásványianyag tartalom kapcsolatával. Az érzékszervi színminősítést szubjektivitása miatt nem minden esetben érdemes alkalmazni. A Lovibond színmérés szubjektivitással terhelt eredményeket ad, de mivel több ember végzi a vizsgálatot, a mérések reprodukálhatóak. A Minolta Chromameter a méz színmérésének objektív módszere lehet, mivel L* és a ΔE* értékek összhangban vannak a Lovibond által alkotott színkategóriákkal, ami alapján fehér háttér alkalmazása javasolható.



